Lise von Seelen (S), 2006-12-14:
Jeg synes, det er rigtig, rigtig ærgerligt, at vi har en sundhedsminister, som ikke vil tage oppositionen alvorligt og invitere indenfor, sådan at vi kunne få lavet en plan, som var velovervejet.
For når ministeren taler om planøkonomi og taler om at være ideologisk, så bliver jeg nødt til at fastholde, at hvis der er nogle, der er ideologiske her, synes jeg det er dem, der holder de folk ude, som inviterer til at komme ind og arbejde med en velovervejet plan, sådan at man kan få så korte ventetider som muligt, uden at det er de mennesker, som har en dødbringende sygdom, som skal betale prisen for det.
Jeg synes simpelt hen, det er en skam, at vi har en sundhedsminister, der ikke er i stand til at rumme at lave en velovervejet plan, som henvender sig lidt bredere end til alene regeringen og Dansk Folkeparti.
Det, regeringen gør sammen med Dansk Folkeparti i relation til sundhedsvæsenet, er ekstremt velovervejet, meget velovervejet.
Vi brugte faktisk nogle år frem til 2001 på at udvikle den her model med det frie sygehusvalg, var op imod alle de argumenter, der også lyder nu, imod at gøre ordningen bedre: Jamen hvor skal de gå hen?
Der er jo kun 127 private sengepladser, og der mangler sygeplejersker, og der mangler læger.
Alle de der argumenter måtte vi høre på.
Derfor er det sådan set også meget velovervejet, at vi efter den første regeringsperiode sagde: Nu går vi ud og møder vælgerne, og det, vi lover vælgerne, er, at hvis man genvælger denne regering og sørger for, at det parlamentariske grundlag, er til stede på ny, så vil vi udvide den her rettighed.
Vi finder, at det er et selvstændigt mål, at der er så korte ventetider som overhovedet muligt i vores sundhedsvæsen.
Det skal der ikke være tvivl om.
Det, vi kunne have ønsket os i forbindelse med lovforslaget, var jo, at vi kunne være helt sikre på, at vi har indfriet det løfte, der ligger om de 2 måneder på nuværende tidspunkt, inden man går videre, fordi vi ved, der er kapacitetsproblemer i systemet.
Hvis ministeren havde været grundig nok, havde man undersøgt, om ventetiden var overholdt i systemet, inden man fortsatte.
Man havde også undersøgt: Hvor er flaskehalsene henne i forbindelse med, at vi mangler læger og sygeplejersker?
Det var de ønsker, vi kunne have til ministeren.
Jeg sagde faktisk for lidt siden, at hvis ministeren ville være med til at lave en sådan mere velovervejet plan, så det ikke bare var et spørgsmål om, at det giver en god mavefornemmelse at sige, at nu går vi fra 2 måneder til 1 måned, men hvis man faktisk ville arbejde med en grundig plan, så kunne ministeren bare ringe, og så kommer vi til en drøftelse.
Det er helt sikkert.
Der bliver ikke ringet om det her i hvert fald.
Dengang går jeg også ud fra at man var optaget af at nedbringe ventelisterne.
Det lykkedes bare aldrig nogen sinde.
Aldrig nogen sinde lykkedes det.
Der har vi andre altså valgt en anden tilgang.
Den kan man så være uenig i.
Vi har valgt at sige, at vi skal have et mere konsekvent bevillingssystem, at pengene skal følge patienten.
Vi skal have nogle meraktivitetspenge op på bordet, penge, man kan få, hvis man laver en god arbejdstilrettelæggelse ude i det enkelte amt og dokumenterer, at man giver mere behandling.
Vi skal i øvrigt lave systemet om, skrotte amterne, de lukker den 31. december.
Alle de her ting har man jo ikke villet været med til i oppositionen, og det er da sådan set i orden.
Så må man jo bare ligesom erkende, at den medicin, vi har ordineret i dansk sundhedsvæsen, altså virker bedre.
Patienterne har flere rettigheder i dag, end de havde før.
100.000 patienter tror jeg har en rigtig god mavefornemmelse, for de har nemlig haft glæde af en mulighed, som andre ikke ville være med til at give dem.